डॉ. ब्रम्हदेव शर्मा और अरविंद नेताम की अगुवाई में कुछ बरस पहले बस्तर में संविधान की पांचवीं अनुसूची के बदले पूर्वोंत्तर राज्यों में लागू छठवीं अनुसूची को अमल में लाए जाने की पहल की गई थी. उसे वैश्य वृत्ति, सरकार और फाइव स्टार आदिवासी नेताओं ने मिलकर कुचला. तय ही नहीं होता कि प्रथम मुख्यमंत्री अब भी आदिवासी हैं कि नहीं. सरकारी पदों की बंदरबांट से अलग हटकर सामासिक और सामाजिक एकता के लायक आदिवासी वर्ग के साथ केवल मजहब के आधार पर विचार निर्धारित नहीं हो सकते. दलित बौद्ध धर्म में जाएं और आदिवासी ईसाई बनें. तो आग पड़ोसी के घर में लगी- ऐसा नहीं कहा जा सकता. विवेकानंद का ‘भगवा रंग‘ वस्त्रों में और ‘गर्व से कहो मैं हिन्दू हूं’ का अधूरा वाक्य माथे पर लीप लेने के बावजूद जानना जरूरी है कि रामकृष्ण मिशन ने खुद को हिन्दू धर्म का अनुयायी होना नहीं कहा. मामला सुप्रीम कोर्ट तक गया. सुप्रीम कोर्ट ने अलबत्ता माना कि रामकृष्ण विवेकानंद भावधारा हिन्दू धर्म के तहत ही है.